SPRÁVA KOMISIE EURÓPSKEMU PARLAMENTU A RADE

Kvalita benzínu a motorovej nafty, ktoré sa používajú v cestnej doprave v Európskej únii

(Rok podávania správ 2018)

1. Úvod

Podľa článku 7a smernice 98/70/ES týkajúcej sa kvality benzínu a naftových palív (ďalej len „smernica o kvalite palív“) a článku 5 smernice Rady (EÚ) 2015/652, ktorou sa stanovujú metodiky výpočtu a požiadavky na predkladanie správ podľa smernice 98/70/ES, sa od členských štátov vyžaduje, aby každoročne podávali správy o intenzite emisií skleníkových plynov z palív a energie dodaných na ich území. V nadväznosti na uplatňovanie a transpozíciu smernice Rady (EÚ) 2015/652 sa táto oznamovacia povinnosť prvýkrát vzťahovala na rok podávania správ 2017. Táto výročná správa obsahuje údaje nahlásené za rok 2018.

Navyše podľa článku 8 ods. 3 smernice 98/70/ES sú členské štáty povinné predložiť správy o národných údajoch o kvalite palív za predchádzajúci kalendárny rok.

V tejto výročnej správe sú zhrnuté informácie, ktoré poskytli členské štáty v súvislosti s uvedenými požiadavkami na podávanie správ. Správa vychádza z údajov za rok 2018, ktoré predložili členské štáty Európskej environmentálnej agentúre (EEA).

2. Objem a intenzita emisií skleníkových plynov počas životného cyklu paliva a energie

V článku 7a smernice o kvalite palív v spojení so smernicou Rady (EÚ) 2015/652 sa stanovujú požiadavky na podávanie správ týkajúce sa:

·celkového objemu každého druhu paliva alebo energie dodávaných pre cestnú dopravu a necestné pojazdné stroje (vrátane plavidiel vnútrozemskej vodnej dopravy, ak sa neplavia po mori), poľnohospodárskych a lesných traktorov a rekreačných plavidiel, ak sa neplavia po mori,

·emisií skleníkových plynov počas životného cyklu na jednotku energie vrátane predbežných stredných hodnôt odhadovaných emisií z biopalív vyplývajúcich z nepriamej zmeny využívania pôdy,

·surovín a postupov výroby biopalív použitých v prípade jednotlivých biopalív dodaných na území členských štátov.

Podľa smernice o kvalite palív sú členské štáty povinné vyžadovať od dodávateľov palív, aby do 31. decembra 2020 znížili intenzitu emisií skleníkových plynov počas životného cyklu dopravných palív, t. j. emisií skleníkových plynov počas životného cyklu na jednotku energie z dodaných palív a energie, minimálne o 6 % v porovnaní so základnou normou platnou pre palivá v roku 2010, ktorá predstavovala 94,1 g ekvivalentu CO2/MJ. Emisie skleníkových plynov vyplývajúce z nepriamej zmeny využívania pôdy sa pri posudzovaní plnenia cieľa, ktorým je zníženie minimálne o 6 %, nezohľadňujú.

V roku 2018 poskytlo údaje o znížení emisií skleníkových plynov vo vhodnom formáte všetkých 28 členských štátov (ako aj Nórsko a Island).

2.1.Emisie skleníkových plynov a vzdialenosť od cieľa na rok 2020

Podľa poskytnutých údajov bola priemerná intenzita emisií skleníkových plynov z palív a energie dodaných v 28 nahlasujúcich členských štátoch v roku 2018 90,6 g ekvivalentu CO2/MJ, t. j. o 3,7 % nižšia ako základná norma v roku 2010, ktorá predstavovala 94,1 g ekvivalentu CO2/MJ. To zodpovedá úspore 51 Mt ekvivalentu oxidu uhličitého (ekvivalent CO2eq) počas roka 2018. Pokrok, ktorý dosiahli dodávatelia palív, bol v období 2017 až 2018 obmedzený, pričom nahlásená priemerná intenzita emisií skleníkových plynov z palív sa zlepšila o 0,3 percentuálneho bodu.

Údaje nahlásené za rok 2018 potvrdzujú, že oproti roku 2010 dodávatelia palív EÚ v 28 nahlasujúcich členských štátoch v priemere zaostávali za svojím cieľom znížiť intenzitu emisií skleníkových plynov z dopravných palív o 6 % do roku 2020 (pozri obrázok 1). Treba poznamenať, že v roku 2018 nebolo nahlásené žiadne zníženie emisií v predvýrobnej fáze. Očakáva sa, že práve toto zníženie prispeje k cieľu zníženia emisií v roku 2020.

Okrem toho sa pokrok dosiahnutý v jednotlivých členských štátoch výrazne líši. V 23 členských štátoch bolo zníženie v roku 2018 stále nižšie ako dobrovoľný priebežný cieľ zníženia o 4 %, ktorého splnenie mohli členské štáty vyžadovať od dodávateľov palív vyžadovať už do roku 2017. Švédsko a Fínsko sú jediné členské štáty, ktoré už prekročili cieľ zníženia o 6 % do roku 2020 (ďalšie informácie sú uvedené v technickej správe EEA č. 2/2020 o intenzite emisií skleníkových plynov z dopravných palív v EÚ v roku 2018). Takmer všetky členské štáty preto musia urýchlene prijať ďalšie opatrenia, aby sa cieľ do roku 2020 skutočne dosiahol.

Obrázok 1: Zníženie intenzity emisií skleníkových plynov z palív, ktoré dosiahli dodávatelia palív EÚ v členských štátoch v období 2010 – 2018 (zdroj: EEA)